Twee gesoek ná tasse met geld by lughawe verdwynDie twee mans wat gesoek word. Foto: Verskaf Die polisie het ŉ beroep op die publiek gedoen om hulle by te staan om twee mans op te spoor in verband met ŉ voorval by die King Shaka-lughawe waar twee tasse met geld gesteel is. Lt.kol. Thulani Zwane, provinsiale polisiewoordvoerder van KwaZulu-Natal, het Donderdag ŉ foto van kringtelevisiebeeldmateriaal van twee mans bekend gestel wat gesoek word om die polisie by te staan om die diefstalsaak op te los. “Die voorval het op 15 Augustus verlede jaar plaasgevind. Die slagoffer het ŉ aansienlike hoeveelheid kontant in sy besit gehad toe hy by die lughawe was,” het Zwane gesê. “Twee onbekende mans het hom genader en hulself as polisiebeamptes voorgedoen. Hulle het die slagoffer se twee tasse geneem waarin die geld asook ander items was, waarna hulle op vlug geslaan het.” Enigiemand wat weet wie die mans in die foto is of weet waar hulle hul mag bevind, word versoek om ao. SM Govender by 079 500 0763 of Stop Misdaad by 08600 10111 te kontak.